b'\n_START_ARTICLE_\nGr\xc4\x83dina Botanic\xc4\x83 din V\xc3\xa1cr\xc3\xa1t\xc3\xb3t\n_START_PARAGRAPH_\nGr\xc4\x83dina Botanic\xc4\x83 din V\xc3\xa1cr\xc3\xa1t\xc3\xb3t este o gr\xc4\x83din\xc4\x83 botanic\xc4\x83 din Ungaria, sus\xc8\x9binut\xc4\x83 de Academia Maghiar\xc4\x83 de \xc8\x98tiin\xc8\x9be. Este a\xc8\x99ezat\xc4\x83 \xc3\xaen V\xc3\xa1cr\xc3\xa1t\xc3\xb3t, la aproximativ 30 de km de la Budapesta. Gr\xc4\x83dina a\xc8\x99ezat\xc4\x83 pe 27 hectare este cea mai mare din Ungaria, \xc8\x99i cuprinde aproape 13.000 specii botanice. Deosebit de bogat\xc4\x83 este colec\xc8\x9bia de plante lemnoase (3300 de arbori \xc8\x99i arbu\xc8\x99ti). Institu\xc8\x9bia, \xc3\xaempreun\xc4\x83 cu Wikimedia Ungaria, particip\xc4\x83 la proiectul QRpedia, leg\xc3\xa2nd plantele cu articolul lor din Wikipedia.\n_START_SECTION_\nIstoric\n_START_PARAGRAPH_\nGr\xc4\x83dina botanic\xc4\x83 a luat fiin\xc8\x9b\xc4\x83 \xc3\xaen secolul al XIX-lea, av\xc3\xa2nd la baz\xc4\x83 parcul castelului. Se presupune c\xc4\x83 ar fi fost \xc3\xaenfiin\xc8\x9bat\xc4\x83 de c\xc4\x83tre Istv\xc3\xa1n G\xc3\xa9czy, proprietarul de atunci al castelului, dup\xc4\x83 modelul parcurilor de stil englez existente \xc3\xaen Ungaria la Tata, Kismarton, Alcs\xc3\xbat, F\xc3\xb3t. Prima atestare documentar\xc4\x83 a gr\xc4\x83dinii se dateaz\xc4\x83 din 1827._NEWLINE_Pe harta militar\xc4\x83 \xc3\xaentocmit\xc4\x83 \xc3\xaen 1842 se v\xc4\x83d bine conturul gr\xc4\x83dinii, aleele, poienile, grupurile de arbori \xc8\x99i lacul._NEWLINE_Dup\xc4\x83 mai mul\xc8\x9bi proprietari, \xc3\xaen 1871 mo\xc8\x99ia fost cump\xc4\x83rat\xc4\x83 de c\xc4\x83tre contele S\xc3\xa1ndor Vigy\xc3\xa1z\xc3\xb3. El l-a \xc3\xaens\xc4\x83rcinat pe Vilmos J\xc3\xa1mbor \xe2\x80\x93 cunoscut dup\xc4\x83 lucr\xc4\x83rile de arhitectur\xc4\x83 peisagistic\xc4\x83 \xe2\x80\x93 cu reproiectarea gr\xc4\x83dinii. Lucr\xc4\x83rile au \xc3\xaenceput \xc3\xaen prim\xc4\x83vara anului 1872, sub conducerea lui Henrik Band, care apoi a fost gr\xc4\x83dinarul \xc8\x99ef p\xc3\xa2n\xc4\x83 la moartea sa din 1913._NEWLINE_Colec\xc8\x9bia serei a fost onorat\xc4\x83 \xc3\xaen anii 1880 cu mai multe diplome la expozi\xc8\x9biile na\xc8\x9bionale de horticultur\xc4\x83._NEWLINE_S\xc3\xa1ndor Vigy\xc3\xa1z\xc3\xb3 a dispus \xc3\xaen testamentul s\xc4\x83u ca pentru cazul \xc3\xaen care ar muri f\xc4\x83r\xc4\x83 ca familia s\xc4\x83 aib\xc4\x83 descendent masculin, mo\xc8\x99tenitorul s\xc4\x83 fie Academia Maghiar\xc4\x83 de \xc8\x98tiin\xc8\x9be. Fiul lui, Ferenc Vigy\xc3\xa1z\xc3\xb3 a dispus \xc3\xaen acela\xc8\x99i fel. Cum acesta din urm\xc4\x83 nu s-a c\xc4\x83s\xc4\x83torit, \xc8\x99i a decedat \xc3\xaen iulie 1928, parcul castelului, ajuns \xc3\xaentr-o stare neglijat\xc4\x83, a ajuns proprietatea Academiei. Academia \xc3\xaens\xc4\x83, nevr\xc3\xa2nd s\xc4\x83 se ocupe de \xc3\xaentre\xc8\x9binerea gr\xc4\x83dinii, l-a restituit Mariettei Bolza, nepoata lui S\xc3\xa1ndor Vigy\xc3\xa1z\xc3\xb3, care a apelat \xc3\xaempotriva testamentului. \xc3\x8en 1936 Marietta Bolza a v\xc3\xa2ndut castelul \xc8\x99i parcul unui avocat din capital\xc4\x83. Sub noii proprietari colec\xc8\x9biile botanice s-au pierit, iar castelul a fost demolat._NEWLINE_\xc3\x8en perioada celui de al doilea r\xc4\x83zboi mondial \xc8\x99i \xc3\xaen perioada imediat urm\xc4\x83toare gr\xc4\x83dina a suferit multe avarii. \xc3\x8en mai 1946 gr\xc4\x83dina a fost dat\xc4\x83 Muzeului Na\xc8\x9bional de \xc8\x98tiin\xc8\x9be Naturale cu scopul de a \xc3\xaenfiin\xc8\x9ba o gr\xc4\x83din\xc4\x83 botanic\xc4\x83 \xc8\x99i o sta\xc8\x9biune de cercet\xc4\x83ri botanice. \xc3\x8en 1952 sta\xc8\x9biunea a fost preluat\xc4\x83 de Academia Maghiar\xc4\x83 de \xc8\x98tiin\xc8\x9be. Utiliz\xc3\xa2nd proiectele gr\xc4\x83dinii din secolul precedent, a fost ref\xc4\x83cut\xc4\x83 re\xc8\x9beaua original\xc4\x83 de alei \xc8\x99i a fost \xc3\xaenceput\xc4\x83 \xc3\xaenlocuirea plantelor distruse._NEWLINE_Gr\xc4\x83dina a fost deschis\xc4\x83 publicului la 1 mai 1961. \xc3\x8en primul an ea a avut doar 6000 de vizitatori, dar \xc3\xaen mijlocul anilor 1970 num\xc4\x83rul vizitatorilor a ajuns la 110-130.000 pe an.\n_START_SECTION_\nColec\xc8\x9bia taxonomic\xc4\x83\n_START_PARAGRAPH_\nPe o suprafa\xc8\x9b\xc4\x83 de 1,5 hectare se g\xc4\x83se\xc8\x99te colec\xc8\x9bia taxonomic\xc4\x83 cuprinz\xc3\xa2nd 3000 de specii, a\xc8\x99ezat\xc4\x83 conform sistemului de clasificare elaborat de Rezs\xc5\x91 So\xc3\xb3. Pe punctul cel mai \xc3\xaenalt al dealului au fost plantate speciile cu tr\xc4\x83s\xc4\x83turi arhaice din familiile Berberidaceae \xc8\x99i Ranunculaceae, iar dep\xc4\x83rt\xc3\xa2ndu-ne de deal, urmeaz\xc4\x83 familiile mai tinere.\n_START_SECTION_\nColec\xc8\x9bia dendrologic\xc4\x83\n_START_PARAGRAPH_\n\xc3\x8dn prezent gr\xc4\x83dina botanic\xc4\x83 dispune de 3300 dendrotaxoni, din care 1500 de taxoni fac parte din programul na\xc8\x9bional de conservare genetic\xc4\x83. \xc3\x8en primul r\xc3\xa2nd sunt colec\xc8\x9bionate speciile habitatului natural, dar se g\xc4\x83sesc \xc8\x99i specii cultivate. Un num\xc4\x83r mare de arbori \xc8\x99i arbu\xc8\x99ti rari din toate zonele geografice ale climatului temperat \xc3\xaembog\xc4\x83\xc8\x9besc colec\xc8\x9bia.\n_START_SECTION_\nColec\xc8\x9bia din ser\xc4\x83\n_START_PARAGRAPH_\nGr\xc4\x83dina botanic\xc4\x83 dispune de o ser\xc4\x83 tropical\xc4\x83 \xc8\x99i o ser\xc4\x83 de palmieri, respectiv o cl\xc4\x83dire pentru cactu\xc8\x99i \xc8\x99i plante suculente.'